**Szülői tájékoztató az általános iskolai felvétellel kapcsolatban**

A nemzeti köznevelésről szóló 2011 évi CXC tv. (a továbbiakban: Nkt.) 45. § (1), (2) bekezdése szerint:

*45. § (1) Magyarországon - az e törvényben meghatározottak szerint - minden gyermek köteles az intézményes nevelés-oktatásban részt venni, tankötelezettségét teljesíteni.*

*(2) \*  A gyermek abban az évben, amelynek augusztus 31. napjáig a hatodik életévét betölti, tankötelessé válik. A tankötelezettség teljesítése a tanév első tanítási napján kezdődik. A szülő kérelmére a felmentést engedélyező szerv döntése alapján a gyermek további egy nevelési évig óvodai nevelésben vehet részt. A szülő kérelmét az iskolakezdés évében január 15-éig nyújthatja be a felmentést engedélyező szervhez. Ha az eljárásban szakértőt kell meghallgatni, akkor csak szakértői bizottság rendelhető ki. Ha a szakértői bizottság a szülői kérelem benyújtására nyitva álló határidő előtt a gyermek további egy nevelési évig óvodai nevelésben történő részvételét javasolja, a szülői kérelem benyújtására nincs szükség. Ha a gyermek az iskolába lépéshez szükséges fejlettséget korábban eléri, a felmentést engedélyező szerv a szülő kérelmére engedélyezheti, hogy a gyermek hatéves kora előtt megkezdje tankötelezettségének teljesítését.*

Ez a kötelezettség azon gyermekekre vonatkozik, akik 2015. augusztus 31-ig születtek. A fenti jogszabályi helyen megjelölt „*felmentést engedélyező szerv*” az Oktatási Hivatal.

*A nevelési-oktatási intézmények működéséről és a köznevelési intézmények névhasználatáról szóló 20/2012. (VIII. 31.) EMMI rendelet (*a továbbiakban: *EMMI rendelet) 22. §-a és a 2020/2021. tanév rendjéről szóló 27/2020. (VIII. 11.) EMMI rendelet* szerint:

*EMMI rendelet 22. § (1) \*  A (2) bekezdésben foglaltak figyelembevételével az iskolai beiratkozás idejéről, az erről való döntés és a jogorvoslat benyújtásának határidejéről a fenntartó közleményt vagy hirdetményt köteles közzétenni a helyben szokásos módon, a beiratkozás első határnapját megelőzően legalább harminc nappal, amelyet megküld az illetékességi területén működő települési önkormányzatok részére.*

*(2) \*  Az adott évben tanköteles korba lépő gyermeket a szülő április 1-je és április 30-a között - a tanév rendjéről szóló miniszteri rendeletben \*  meghatározott, a fenntartó által közleményben vagy hirdetményben közzétett időpontban - köteles beíratni a lakóhelye szerint illetékes vagy a választott iskola első évfolyamára. Amennyiben a választott iskola igazgatója a gyermek felvételét elutasító döntést hoz, a szülő a gyermekét a döntés véglegessé válását követő öt napon belül köteles beíratni a kötelező felvételt biztosító iskola első évfolyamára.*

*…*

*(4) \*  Az általános iskola első évfolyamára történő beiratkozáskor be kell mutatni a gyermek nevére kiállított személyazonosságot igazoló hatósági igazolványokat.*

*27/2020. (VIII. 11.) EMMI rendelet 7. § Az Nkt. 50. § (7) bekezdése alapján* ***az iskola első évfolyamára a tanköteles tanulókat 2021. április 15-16-án kell beíratni.***

A **Váci Mihály Katolikus Általános Iskola** mint körzettel nem rendelkező általános iskola a településről és a környező településekről is fogad növendékeket. Nyitott mindazon családok számára, akik elfogadva az intézmény szellemiségét, gyermeküket keresztény értékrend szerinti iskolai nevelésben kívánják részesíteni.

A jelentkezési lap azon adatok megadását kéri a szülőktől, amely adatokat az EMMI rendelet 95. § szerint rögzíteni szükséges, vagy az esetleges túljelentkezés esetén a felvételi döntés meghozatala során az elbírálás alapjául szolgálnak.

A jelentkezési lapok beérkezését követően a **korábbi gyakorlatnak megfelelően személyes beszélgetésre** is sor kerül a később közölt időpontokban és ütemezéssel. Amennyiben a járványügyi helyzet nem teszi lehetővé a személyes találkozást a szülővel, gyermekkel, akkor ez – előzetes egyeztetés alapján - videokonferencia-beszélgetés, vagy telefonbeszélgetés formájában történik

A gyermekek felvételéről **2021. április 24-ig** írásban tájékoztatja a szülőt az iskola, a jelentkezési lapon, a beiratkozáson megadott címen.

**A JELENTKEZÉS, BEIRATKOZÁS NEM JELENT AUTOMATIKUS FELVÉTELT AZ ISKOLÁBA!**

A felvétel elutasítása esetén az értesítés kézhezvételét követően **15 naptári napon** belül a szülő/törvényes képviselő a **fenntartónak címzett, indokolással ellátott** fellebbezési kérelmet nyújthat be az **iskola igazgatójához**, melyről a fenntartó **8 (nyolc) naptári** napon belül hoz másodfokú döntést.

Az iskola igazgatójának felvételi döntése alapján, vagy a fenntartó fellebbezés alapján hozott másodfokú döntése alapján kerül sor a gyermekek beíratására, az iskolai jogviszony létesítésére.

**Az iskolai beiratkozáskor be kell mutatni:**

* **a gyermek nevére kiállított személyazonosságot igazoló hatósági igazolványokat (személyi igazolvány vagy útlevél és lakcímkártya), továbbá**
* **a szülő személyazonosságát igazoló hatósági igazolványokat és lakcímet igazoló hatósági igazolványát (személyi igazolvány vagy vezetői engedély vagy útlevél és lakcímkártya)**
* **a gyermek sajátos nevelési igényére vonatkozó adatait**
* **a gyermek keresztlevelét**

**Továbbá a gyermek adószáma és TAJ száma is rögzítésre kerül a beiratkozás által a Köznevelés Információs Rendszerében.**

Az a szülő vagy törvényes képviselő, aki a szülői felügyelete vagy gyámsága alatt álló óvodai nevelésben való részvételre kötelezett gyermekét az általános iskolába kellő időben nem íratja be, szabálysértést követ el (a szabálysértésekről, a szabálysértési eljárásról és a szabálysértési nyilvántartási rendszerről szóló 2012. évi II. törvény 247. § (1) bekezdés a) pontja alapján).